Novi izvještaj UN-a o AIDS-u (1/12/04) - 2004-12-01
Sjedinjene Države izdvojile su više od 15 milijardi dolara za borbu protiv AIDS-a u preko stotinu zemalja svijeta
U novom izvještaju Ujedinjenih naroda kaže se da će epidemija AIDS-a ove godine odnijeti više od tri milijuna života. Prema izvještaju, u svijetu ima oko 39 milijuna ljudi zaraženih virusom HIV-a, koji izaziva AIDS. Najteže je pogođena i dalje Južna Afrika, u kojoj je zaraženo preko 25 milijuna ljudi. Mark Stirling je direktor regionalne ekipe UN-a za pomoć u borbi protiv AIDS-a u Africi. "Uviđamo da u Africi, u kojoj živi deset posto svjetskog stanovništva, živi i oko 64 posto, odnosno, dvije trećine ljudi zaraženih HIV-om. Dakle, taj kontinent i dalje nosi ovaj neproporcionalno veliki teret," izjavio je. Drugo najteže pogođeno područje su Karibi. Prema izvještaju Ujedinjenih naroda, AIDS je sada vodeći uzrok smrti među odraslima u dobnoj skupini od 15 do 44 godine. Svjetska organizacija ukazuje da je broj zaraženih HIV-om porastao ove godine za 50 posto u istočnoj Aziji, prije svega zbog širenja epidemije AIDS-a u Kini, Indoneziji i Vijetnamu. Središnja Azija također bilježi porast broja oboljelih od AIDS-a. Gotovo polovina svih zaraženih virusom HIV-a su žene. U izvještaju Ujedinjenih naroda kaže se da je broj zaraženih žena u protekle dvije godine porastao u svim dijelovima svijeta. U sub-saharskoj Africi većina odraslih zaraženih HIV-om su žene. Mark Stirling kaže da epidemija posebno teško pogađa mlade žene u Africi. "U ovom izvještaju se naglašava da tri četvrtine svih žena zaraženih virusom HIV-a i oboljelih od AIDS-a živi u Africi, te da žene čine oko šezdeset posto zaraženih HIV-om i oboljelih od AIDS-a u Africi. Ujedinjeni narodi također ističu strašnu činjenicu da žene čine oko 75 posto mladih u dobi između 15 i 24 godine, koji su zaraženi HIV-om ili oboljeli od AIDS-a," kazao je Stirling. Sjedinjene Države izdvojile su više od 15 milijardi dolara za mjere prevencije, te za liječenje i zbrinavanje ljudi zaraženih HIV-om ili oboljelih od AIDS-a u preko stotinu zemalja svijeta. Poseban naglasak stavlja se na petnaest najteže pogođenih zemalja u svijetu. AIDS je "bolest s kojom se može nositi," rekao je američki državni tajnik Colin Powell. "Obrazovanje mladih, prevencija, apstinencija, anti-retroviralni lijekovi, smanjenje troškova, traganje za lijekom i izbjegavanje stigmatiziranja ljudi koji pate od ove bolesti – sve su to, " rekao je gospodin Powell, "dijelovi sveobuhvatnog pristupa borbi protiv AIDS-a."